
ועדת החוקה, חוק ומשפט 
 05/06/2012 

הכנסת השמונה-עשרה
נוסח לא מתוקן

מושב רביעי
<פרוטוקול מס' 622>
מישיבת ועדת החוקה, חוק ומשפט
יום שלישי, ט"ו בסיון התשע"ב (05 ביוני 2012), שעה 12:00
<סדר היום:>
<הצעת חוק עובדים זרים (תיקון מס' 14) (העסקה שלא כדין - הגברת האכיפה), התש"ע-2010>
נכחו:

<חברי הוועדה:> 
דוד רותם – היו"ר
אורי מקלב

יצחק הרצוג

שי חרמש
אברהם מיכאלי

<מוזמנים:> 
	גלעד סממה
	–
	יועץ שר המשפטים, משרד המשפטים

	רביד דקל
	–
	ראש תחום עונשין במחלקת יעוץ וחקיקה פלילי, משרד המשפטים

	יפעת רווה
גיל שפירא
	–
–
	עו"ד, משרד המשפטים
עו"ד, סנגוריה ציבורית, משרד המשפטים

	עמית סדן
	–
	רפרנט פנים באג"ת, משרד האוצר

	עמית שטאובר
	–
	לשכה משפטית, משרד האוצר

	יונתן בר סימן טוב
	–
	משרד האוצר

	יהודית כרמי
	–
	מנהלת תחום עבודה ועובדים זרים, משרד החקלאות ופיתוח הכפר

	יהורם אלבז
	–
	כלכלן, משרד הבינוי והשיכון

	לאוניד קוגן
	–
	תובע ראשי, רשות ההגירה, משרד הפנים

	בוסנה ירדני
	–
	ע' יועמ"ש, המשרד לביטחון פנים

	אברהם הראובני
	–
	לשכה פרטית לתיווך כ"א זר לחקלאות, לשכת המסחר

	צבי שפר
	–
	לשכת היועץ המשפטי, ההסתדרות הכללית החדשה

	חזקיה ישראל
	–
	מנהל מחלקה, התאחדות התעשיינים

	לינור דויטש
	–
	יועצת משפטית, התאחדות האיכרים

	אברהם דניאל
	–
	יו"ר, איגוד מגדלי הפרחים

	יצחק מלכה
	–
	חבר, איגוד מגדלי הפרחים

	חיים חדד
	–
	מזכ"ל, ארגון מגדלי הפרחים וצמחי הנוי

	חי בנימיני
	–
	מזכיר, ארגון מגדלי ההדרים

	קטלין דומן
	–
	משקיף, המשמר החברתי


<ייעוץ משפטי:>
סיגל קוגוט
אפרת חקאק
<מנהלת הוועדה:>
דורית ואג
<רשמת פרלמנטרית:>
מוריה אביגד
<הצעת חוק עובדים זרים (תיקון מס' 14) (העסקה שלא כדין - הגברת האכיפה), התש"ע-2010>
<היו"ר דוד רותם:>
בבקשה, רבותי, הצעת חוק עובדים זרים (תיקון מס' 14) (העסקה שלא כדין - הגברת האכיפה), התש"ע-2010. אנחנו בעצם גמרנו את כל החוק הזה, נשארו לנו רק שני דברים.
<יצחק הרצוג:>
ואז החוק כולו עובר?

<היו"ר דוד רותם:>
כן. סעיף 2 והסיפור של סגירת המקום לפי מה שאני ביקשתי, שזה שונה ממה שביקשה הממשלה.

<יצחק הרצוג:>
מה הפשרה?
<היו"ר דוד רותם:>
אני אומר דבר נורא פשוט, אני אומר, קודם כל, לא הפקח יכול לסגור אלא רק הממונה.
<יצחק הרצוג:>
שמי זה?
<היו"ר דוד רותם:>
הממונה הוא אדון – איך קוראים לו?

<יצחק הרצוג:>
הוא יכול אבל בצו מינהלי סוף סוף?

<היו"ר דוד רותם:>
בצו מינהלי, כן. וזה יהיה מצב ל-14 יום, אחרי שהוא שוכנע שמועסק בו אדם זר ללא היתר ושמתן הצו הוא חיוני כדי שלא ימשיכו להעסיק. הצו יכנס לתוקף בתום 15 יום והוא לא ייתן את הצו הזה כאשר הוא רואה שעשוי להיגרם נזק כלכלי.
<יצחק הרצוג:>
אבל לכולם יהיה נזק כלכלי.
<היו"ר דוד רותם:>
אבל יש גבול. בוא נאמר ששני עובדים זרים בבית מלון עובדים בלי רישיון, אם הוא יסגור את בית המלון הזה אז אני מפטר 400 עובדים אחרים.
<יצחק הרצוג:>
אבל אם זו פיצוציה, שאתה יודע שבלב-אביב מסתובבים עובדים זרים לא חוקיים, אז מה אתה עושה?

<היו"ר דוד רותם:>
אז אני מדבר על נזק כלכלי שאינו סביר בנסיבות העניין. אני רוצה שהוא ישקול אותו.

<שי חרמש:>
מי קובע מה זה סביר?
<היו"ר דוד רותם:>
הממונה. הוא נותן לך את הצו שנכנס לתוקף בעוד 15 יום ויש לך 15 יום ללכת לבית המשפט כדי לבטל אותו. אם הלכת לבית משפט והשופט קבע גם שצריך לסגור לך את העסק אז בוא נאמר שכנראה אתה עבריין.
<יצחק הרצוג:>
בדיוק.

<היו"ר דוד רותם:>
זה מה שהולך להיות. 

<יצחק הרצוג:>
עשית פה הנחות גדולות, לדעתי.
<היו"ר דוד רותם:>
עשיתי הנחות גדולות.

<שי חרמש:>
בוז'י, ההנחות הן לא גדולות. אני אתן לך דוגמה, תופסים שני עובדים במטע מישמש ופקיד מחליט באותו רגע שהעובדים האלו לא חוקיים או סוגר - - -
<יצחק הרצוג:>
בסדר, אז יש לך 14 יום, מה אתה רוצה?
<שי חרמש:>
מה ב-14 יום?

<יצחק הרצוג:>
חבר'ה, או שנלחמים בעובדים זרים או שהמצב יימשך.
<היו"ר דוד רותם:>
בוא נאמר ככה, יש גבול. נתתי לכם בלי סוף הנחות, לחקלאים – עד גבול מסוים. ראיתי את המכתב ששלחת לי ושלחתי לך תשובה.
<שי חרמש:>
לא ראיתי.

<היו"ר דוד רותם:>
חבל.

<שי חרמש:>
ואני קורא את מה שאתה כותב, אתה יודע.
<היו"ר דוד רותם:>
אני יודע, רצוי שתקרא. אם היית קורא את מה שכתבתי אז לא היית מעלה את הנושא הזה בכלל. שלא יהיה לכם שום ספק, עושי הצרות, יש יותר גדולים ממך. אתה עושה צרות קטן, אתה מבין? תכף אתה תשמע שהיועצת המשפטית שלי חושבת שאני צריך לעשות עוד כמה דברים ואני לא הולך לעשות אותם. זאת אומרת, היא הולכת לבזבז את דיבורה עכשיו לריק כי הסברתי לה את זה כבר אתמול.

סיגל קוגוט:

טוב. אז אפשר לבזבז את דיבורי לריק?

<יצחק הרצוג:>
רגע, יש עוד הערות לפני שנשמע את היועצת המשפטית? מה הסעיף השני?

סיגל קוגוט:

הסעיף שעכשיו דנים עליו זה צו סגירה.

<היו"ר דוד רותם:>
הסעיף השני נורא מטריד אותי ועל זה אני צריך לדבר עם אנשי משרד המשפטים, האם אנחנו בכלל צריכים להתעסק בקנס המינהלי. שימו לב, זה קנס מינימום שבעצם זה מסויג וזה מסויג וזה מסויג וזה מסויג. מתי יתנו אותו, ריבונו של עולם?
<יפעת רווה:>
סליחה, מי החליט על הסיוגים האלה? זה היה בניגוד לבקשתנו.
<היו"ר דוד רותם:>
זה שאני מופרע זה נכון, אני יודע, זה לא חדש, אבל חשבתי שאולי, אחרי שראיתם את כל הסייגים אתם תבואו ותגידו: אדוני, אנחנו לא צריכים את הסעיף הזה, תעזוב אותנו.
<רביד דקל:>
ואז מה יהיה כלי האכיפה העיקרי? סגירת המקום?
<היו"ר דוד רותם:>
מה פתאום? יהיה קנס אבל הוא לא יהיה צו פלילי.
סיגל קוגוט:

זו עבירה פלילית, זו האכיפה העיקרית.
<יפעת רווה:>
כמו שהיום, להשאיר את המצב היום על כנו.
סיגל קוגוט:
העלינו את קנס המקסימום כדי לא להשאיר את המצב על כנו.

<היו"ר דוד רותם:>
קנס המינימום לא נותן לנו כלום כשבכל מקום אומרים: זה לא, זה לא, זה לא. תגידו לי על מי הוא כן יחול.

<שי חרמש:>
דודו, אתה שוב פעם חוזר לאותה נקודה שדנו בה בישיבה הקודמת, יסלחו לי כל המומחים פה. אם מישהו שוהה – בוז'י, תקשיב לי, אתה עורך דין, אני לא – יש הבדל ענק בין - - -

<היו"ר דוד רותם:>
אנחנו יודעים שלא כולם מושלמים.

<שי חרמש:>
אני יודע, לא קיבלו אותי לבית הספר למשפטים, נאלצתי ללמוד כלכלה, אני מתנצל, אבל זה היה פעם. בוז'י, יש הבדל עצום בין שוהה בלתי-חוקי בפיצוציה בדרום תל-אביב לבין עובד חוקי שישב במקום אחד, הועתק למקום שני, תיקי האיזון לא הוסדרו, העברה לא סודרה, הוא חי פה כחוק, יבוא פקח בשיקול הדעת שלו ויטיל את מה שיטיל, יגרור את החקלאי לבתי משפט לשבועיים עם הוצאות משפטיות כשהאיש שוהה חוקי ומשהו טכני לא סודר. 
<היו"ר דוד רותם:>
על מה אתה מדבר?

<שי חרמש:>
אני מדבר כרגע על הסגירה.

<היו"ר דוד רותם:>
על הסגירה?

<שי חרמש:>
כן, חזרתי לסגירה.

<היו"ר דוד רותם:>
הסגירה עברה כבר, מה אתה עכשיו נזכר לי בזה?

<שי חרמש:>
היא לא עברה כי לא הצבעת.

<היו"ר דוד רותם:>
מה זה "לא הצבעתי"?

<שי חרמש:>
מה זה "עברה"? יושב פה חבר כנסת ואפילו לא שאלת מה דעתו בעניין.

<היו"ר דוד רותם:>
אני שאלתי את דעתו, אני יודע.

<שי חרמש:>
הוא לא הצביע. זה הבדל אדיר. 

<יצחק הרצוג:>
לא, אבל אני רוצה להבין משהו. מה התשובה שלך לטענה האובייקטיבית שלו לגבי העברה ממקום למקום בצורה חוקית כשהדאטה בייס של הממונה לא מספיק עדכני?
<היו"ר דוד רותם:>
מה זה הוא לא מספיק עדכני?

<שי חרמש:>
לא גמרו את תיקי האיזון ויש מי שהעביר.
<היו"ר דוד רותם:>
לא גמרו את תיקי איזון ואתה העברת – אתה עבריין, נקודה.

<שי חרמש:>
אז סוגרים מטע לשבועיים? שולחים אותו לבתי משפט?

<היו"ר דוד רותם:>
קודם כל, איך סוגרים מטע?

<יצחק הרצוג:>
לא סוגרים מטע, בחייך, יש לך את העובדים התאילנדיים שלך מאורגנים באמנות בין-לאומיות והסכמים עם ספקים, מאיפה בא הדבר הזה?

<שי חרמש:>
רגע, אתה לא יודע על מה מדובר?
<יצחק הרצוג:>
לא.

<שי חרמש:>
בוז'י, יש ניוד עובדים עונתי. עובד עובד בחורף בערבה, בקיץ עולה לגליל, בסדר?

<היו"ר דוד רותם:>
אתה מבין? לא שזה באיזשהו מקום כתוב בחוק, זה שי חרמש סידר.
<יצחק הרצוג:>
לא, אבל זה עוד סביר.

<שי חרמש:>
זו אינטרפרטציה שיעלו עליה.
<יצחק הרצוג:>
דוד, זה עוד סביר כי בערבה אני לא רוצה לפגוע בהם.

<היו"ר דוד רותם:>
אני לא רוצה לפגוע בהם בשום מקום אבל אני לא מוכן שהוא יעביר אותם ממקום למקום בלי שום אישור.
<שי חרמש:>
דודו, הוא לא שוהה בלתי-חוקי בפיצוציה בתל-אביב.

<היו"ר דוד רותם:>
הוא שוהה בלתי-חוקי כשאתה מעביר אותו.

<יצחק הרצוג:>
אבל רוב הבעיות הן בפיצוצייה בדרום תל-אביב.

<שי חרמש:>
אבל זה נופל גם עליו.

סיגל קוגוט:

נכון, החוק חל גם עליו. זה ברור.

<היו"ר דוד רותם:>
החוק גם חל עליו, נכון.

<שי חרמש:>
הרי מה היה פה בדיון שהבאנו 10 פקידים בדיון הקודם, דודו?
<יצחק הרצוג:>
אז מה אתם רוצים לעשות?

סיגל קוגוט:

יש פתרון.

<היו"ר דוד רותם:>
אפשר להוציא אותם מחוץ לזה ולהגיד - - -

<שי חרמש:>
תוציא אותם, זה הכול. את המינהלי תוציא.
<היו"ר דוד רותם:>
אני לא רוצה להוציא אותם.

<שי חרמש:>
זו עבירה מינהלית.
<יצחק הרצוג:>
את מי להוציא?

<היו"ר דוד רותם:>
את החקלאים. אתה לא מבין? החקלאים רוצים שהם יעסיקו את העובדים הזרים איך שהם רוצים. 

<שי חרמש:>
לא, מה פתאום? דודו, באמת, נו, מה קרה לך?
<אברהם דניאל:>
מה זה קשור? בסך הכול תן לנו את האפשרות לעשות ניוד, מה הבעיה? שיתנו לנו בכל ימות השנה לעשות ניוד ופתרנו את הבעיה.

<שי חרמש:>
דודו, אני מדבר על ניוד, אני לא מדבר על דבר אחר. עסקנו בנושא הניוד.

<היו"ר דוד רותם:>
לקטוף מה?

<שי חרמש:>
את מה שעונתי, להעביר ממקום למקום. 
סיגל קוגוט:
זה לא רלוונטי בכלל.

<היו"ר דוד רותם:>
עכשיו לא קוטפים בכלל.
<שי חרמש:>
לפחות בניוד אל תיגע.

<היו"ר דוד רותם:>
אני אגע בכל מה שלא חוקי ואם לא קיבלת אישור לניוד אז אתה עובר עבירה.

<שי חרמש:>
אבל הפקיד לא גמר.

<היו"ר דוד רותם:>
אתה רוצה אני אגיד לך משהו? לי יש תמיד עם זה בעיה. אתה יודע מה הבעיה שלי? אני נוסע מירושלים לתל-אביב - - -

<שי חרמש:>
תיסע לפעמים גם לראש פינה ולעידן בערבה ואז אתה תראה.

<היו"ר דוד רותם:>
אני נוסע במהירות של קצת יותר מ-100 קמ"ש ועוצר אותי שוטר, ואני אומר לו: אתה לא מבין, הפקיד לא החליף עוד את השלט פה שמותר 120.

<שי חרמש:>
דודו, סלח לי, אתה מעוות דברים.

<היו"ר דוד רותם:>
אני לא מעוות דברים, אדוני.

<שי חרמש:>
היה פה דיון, הבאנו את כל פקידי משרד הפנים עד לבכיר שבהם ואמרתי: תגיד לי, אדוני, 24 למאי, תיקי האיזון סגורים? הוא אמר: לא. מה אתה רוצה מהמישמש בראש פינה?
<אברהם דניאל:>
עד היום לא.

<היו"ר דוד רותם:>
שלא יעשו את ההעברה.

<שי חרמש:>
שלא יורידו את המישמש של ראש פינה?

<היו"ר דוד רותם:>
שיורידו את המישמש - - -
<שי חרמש:>
זה שוהה חוקי.

<אורי מקלב:>
אבל אמרנו שהוא התחיל את התהליך.

<שי חרמש:>
הוא התחיל תהליך, אל תיגע בו.

<אורי מקלב:>
מדובר בעובד שהתחיל את התהליך, חקלאי שהתחיל את התהליך אבל התהליך לוקח זמן.

<היו"ר דוד רותם:>
את העבירה עובר אדם שהתחיל את התהליך ולא גמר אותו.

<אורי מקלב:>
אבל למה לא? אם יתברר בסופו של דבר - - -

<היו"ר דוד רותם:>
לגבי הקנס אני מסכים.

<שי חרמש:>
מה לגבי השבתת המקום, גם? ואם יש לו בית אריזה, תסגור לו בית אריזה?

<יצחק הרצוג:>
קודם כל, לפני שנתווכח, מה אומרת רשות האוכלוסין? אתם מודעים לטענות האלה? מה אתם עושים בעניין? בואו נשמע אותה, אולי כל העסק הוא רוב מהומה על לא מאומה. אני לא מוכן להגמיש פה בעניין הזה של העסקת עובדים זרים לא-חוקיים, זה הכול. מצד שני אני מבין את הבעיה כי אצל החקלאים זה תחום אפור, בוא נגיד לצורך העניין.

<היו"ר דוד רותם:>
לא, הוא לא אפור, הוא שחור לחלוטין.

<לינור דויטש:>
אפשר את זכות הדיבור?

<היו"ר דוד רותם:>
לא.

<יצחק הרצוג:>
לא, אני רוצה לשמוע את רשות האוכלוסין קודם כל. אפשר, אדוני היושב-ראש?

<היו"ר דוד רותם:>
כן, ודאי.

<יצחק הרצוג:>
מי פה מטעם רשות האוכלוסין?

<לאוניד קוגן:>
אני. אפשר לחדד מה השאלה?

<יצחק הרצוג:>
מה אתה אומר על הטענה שלו? הוא אומר: תשמע, אני עובד בערבה בחום 50 מעלות, אחרי זה נגמר המטע הזה, אני מעביר אותו למקום אחר. מה הבעיה שלכם בעניין הזה והאם כשאתה תבוא למטע ותמצא את העובד והוא יגיד: תשמע, אני בהליך אישור ברשות האוכלוסין לעבור ממטע למטע, לא תסגור לו את המטע לצורך העניין.

<לאוניד קוגן:>
אני לצורך העניין לא הנציג הנכון, אני תובע ראשי. אני לא עוסק בפניות נהלים.

<היו"ר דוד רותם:>
הוא לא הסוגר בפועל.

<יצחק הרצוג:>
סליחה, מי נותן היתרי עבודה פה לעובדים זרים?

<שי חרמש:>
הוא הסוגר.

<היו"ר דוד רותם:>
הוא לא הסוגר.

<שי חרמש:>
הוא הסוגר.

<היו"ר דוד רותם:>
אפשטיין, הוא לא. הממונה לו הוא הסוגר.

<יצחק הרצוג:>
מי נותן היתרי עבודה לעובדים זרים?

<שי חרמש:>
אפשטיין נותן את ההיתרים.

<יצחק הרצוג:>
מי נותן? רשות האוכלוסין.
<אברהם דניאל:>
כן, נכון.

<יצחק הרצוג:>
רשות האוכלוסין, ני נותן?

<לאוניד קוגן:>
רשות האוכלוסין, כן, אבל אני לא הנציג הנכון בתחום הזה.

<יצחק הרצוג:>
אוקיי, אז יש פה בעיה.

<רביד דקל:>
הוא תופס רק את מי שמעסיק את העובדים הזרים ומעמיד אותם לדין, הוא לא נותן את ההיתרים. אפשר אבל רגע להתייחס? אני חושבת שאולי גם אני יכולה להבהיר משהו בקשר לשאלה שלך בהקשר הזה. ההצעה של היושב-ראש, לתת סמכות מינהלית לסגור מקום, נסמכת על ההנחה שמי שמפעיל את הסמכות הזאת מפעיל שיקול דעת סביר בנסיבות העניין.
<שי חרמש:>
לא סומך עליו.

<יצחק הרצוג:>
רגע, תן לה לדבר.

<היו"ר דוד רותם:>
אתה לא סומך עליו, אל תסמוך עליו. אתה, לכן, תצביע נגד.

<רביד דקל:>
אני נורא מבקשת לתת לי לסיים.

<יצחק הרצוג:>
זה לא יעזור.

<שי חרמש:>
אמרתי לך שאני מצביע נגד.

<היו"ר דוד רותם:>
אז מצוין, אז גמרנו. תן לנו עכשיו לעבוד בשקט.
<יצחק הרצוג:>
בדיוק. 

<רביד דקל:>
מכיוון שהרשות המינהלית, שרוצים להפקיד בידיים שלה את הסמכות הזאת, אמורה לפעול כרשות סבירה אז נסיבות כאלה, שהן גבוליות או שלא מוצדק בהן לנקוט את הכלי המאוד מאוד דרמטי של סגירת עסק שיש לו משמעויות כלכליות מרחיקות לכת, סביר להניח שרשות סבירה לא תפעיל אותו ביחס לזה. 

<שי חרמש:>
אני יכול לסמוך עליהם?

<היו"ר דוד רותם:>
לא.

<רביד דקל:>
יכול לסמוך או לא יכול לסמוך יש הרבה סמכויות שהן מאוד פוגעניות והן מופקדות בידיים של הרשות המינהלית. בדרך כלל, כדי להבטיח ששיקול הדעת הזה יופעל בצורה מדודה וסבירה, אנחנו משתדלים להקנות איזה שהן אמות מידה להפעלת שיקול הדעת הזה שהן קבועות בחוק. בהצעה הממשלתית אמנם הסמכות הזאת היתה נתונה בידיים של בית המשפט אבל היא היתה מותנית בשני תנאים מקדמיים: תנאי אחד, כדי שיהיה ברור שהסמכות הזאת מופעלת במקרים המתאימים וזו סמכות מניעתית שמופעלת כלפי מי שיש צפי בעתיד שהוא ישנה ויחזור ויעסיק עובדים זרים, חשבנו שנכון להגביל אותה למישהו שיש אינדיקציה בעבר שהוא כבר עשה את הדבר הזה.

<שי חרמש:>
מה זה בעבר? כל עונה תיקי האיזון לא מסודרים, כל מגדל מישמש בראש פינה, כל שנה יש - - -

<רביד דקל:>
רק שניה, אני מדברת על תנאי אחד ויש תנאי נוסף.

<אברהם דניאל:>
היום זה לא מסודר.

<שי חרמש:>
היום לא מסודר, 5 ביוני תיקים לא מאוזנים, על מה אתם מדברים? עובדים כרגע תאילנדים בראש פינה במישמש בלי תיקי איזון, אתם יודעים את זה. אתם יודעים את זה, על מה אתם מיתממים, תגידו לי? זה לא ברור? 5 ביוני תיקי איזון לא סגורים, לכו לראש פינה תפסו את הפועלים מהערבה.
<היו"ר דוד רותם:>
נכון, צריך באמת לנסוע לשם לתפוס אותם.

<שי חרמש:>
הם בראש פינה, תיסעו תביאו אותם. הם במישמש בראש פינה, אני מודיע לכם.

<היו"ר דוד רותם:>
צריך לנסוע ולתפוס אותם.

<שי חרמש:>
השתגעתם?

<יצחק הרצוג:>
אבל הבעיה היא לא זו, הבעיה היא שרשות האוכלוסין היתה צריכה לבוא ולענות לנו.

<שי חרמש:>
מישהו השתגע, נו.

<רביד דקל:>
אני רוצה רגע להתייחס להצעת היושב-ראש בהקשר הזה.
<היו"ר דוד רותם:>
כן.

<רביד דקל:>
לכן אנחנו חשבנו שגם בהקשר של בית המשפט נכון להבנות את שיקול הדעת שלו, מתי מביאים לו בכלל את הבקשה הזאת ומתי הוא מפעיל את הסמכות. אנחנו חושבים שנכון לעשות את אותה הבניה, אולי באיזשהו שינוי מינורי אבל להבנות גם את שיקול הדעת של הרשות המינהלית, שבדרך כלל, אדוני, מהיכרותי אתך, גם נוטה להבנות את שיקול הדעת של הרשות המינהלית בהפעלת שיקול הדעת. פה הופתעתי לראות שאדוני מוותר על כל ההבניה הזאת.

<היו"ר דוד רותם:>
עד שהייתי באילת ושמעתי שהבניית שיקול הדעת השיפוטי היא הטעות הכי גדולה שעשיתי. אי אפשר פעמיים לחזור על אותה טעות.
<רביד דקל:>
ההבניה שאנחנו מדברים עליה היא הבניה של בית המשפט.

<היו"ר דוד רותם:>
הבניית שיקול הדעת השיפוטי זה דבר נוראי.

<רביד דקל:>
אבל עכשיו מונחות בפני אדוני שתי הצעות חוק שעניינן הבנית שיקול הדעת של הרשות המינהלית, שאני מכירה אותה. לכן אנחנו חשבנו שכדי שבאמת הפעלת הסמכות הזאת תהיה לתכלית ראויה, שזו מניעת העסקת עובדים זרים שוב ושהיא תהיה באופן מידתי וסביר ושההפעלה שלה לא תהיה מעבר לנדרש - - -
<היו"ר דוד רותם:>
אדוני מוכן להירגע? אתה רוצה להירגע?

<שי חרמש:>
אני רוצה רק להגיד דבר אחד.

<היו"ר דוד רותם:>
אתה לא, אתה רוצה שנקרא לך לסדר? היא מדברת עכשיו, אתה יושב בשקט.

<יצחק הרצוג:>
היא באמצע לדבר.

<רביד דקל:>
חשבנו שהדבר הנכון, כמו שעשינו בהצעה הממשלתית, שלפחות יהיה תנאי שמדבר שהפעלת הסמכות הזאת יכולה להיות רק במצב שבו יש לך איזשהו צפי פחות או יותר מבוסס שהבן-אדם הזה הוא סוג של רציביסט בהעסקת עובדים זרים. והדבר השני הוא שכדי שזה לא יהיה במידה שאינה עולה על הנדרש אתה צריך לתת לו איזושהי הזדמנות לבוא לטעון את הטענות שלו, ואולי בהקשר הזה גם לבוא ולתת לך איזשהן ערובות או בטוחות שהוא לא ימשיך לבצע אותה. במצב שבו הוא לא ישכנע את הרשות המינהלית שבאמת המשך העסקת העובדים הזרים יופסק על ידו אז יהיה נכון להפעיל את הסמכות הזאת שאדוני מבקש להפקיד אותה בידיים של הרשות המינהלית.
<היו"ר דוד רותם:>
לא תהיה זכות טיעון מוקדמת, לפחות עד כמה שזה תלוי בי. אני רוצה שתביני ,כשאני נוסע לתל-אביב והשוטר עוצר אותי ואומר לי: נהגת במהירות מופרזת. הוא לא אומר לי: תיזהר, אם תמשיך לנסוע אני אקח לך את הרכב. הוא תופס אותי, שם אותי בצד, אומר לי: סע באוטובוס. אני כתבתי פה במפורש שמתן הצו חיוני לשם מניעת - - -

<יפעת רווה:>
דווקא בדוגמה הזו יש שימוע. 
<היו"ר דוד רותם:>
איזה שימוע? מי שומע אותי? השוטר שומע אותי?
<יפעת רווה:>
בדוגמה שנתת של לקיחת רכב יש שימוע בפירוש. 

<היו"ר דוד רותם:>
אצל מי?

<יפעת רווה:>
אצל קצין משטרה.

<היו"ר דוד רותם:>
במקום?

<יפעת רווה:>
לא במקום, בתוך 3 ימים ולא לוקחים לך את הרכב מיד ואתה לא נוסע מיד באוטובוס. יש המבקרים גם את זה אבל זה לא ככה.

<שי חרמש:>
יפעת, ומה יש לנו בתקנה הזאת?

דורית ואג:

לא, לוקחים את הרישיון ונותנים איזה נייר זמני.

<יפעת רווה:>
נכון, נותנים נייר זמני ל-3 ימים ויש שימוע, בפירוש יש שימוע. זו דוגמה מצוינת ויש שימוע.
<רביד דקל:>
אבל עדיין לא שוללים את זכות - - -

<היו"ר דוד רותם:>
רבותי, אני אומר: "ושמתן הצו חיוני לשם מניעת המשך העסקה בו של עובד זר". זה אחד. אני לא מפעיל את הצו מידי אלא יש 15 יום כדי שתוכלו ללכת לבית משפט ולטעון את כל הטענות שאתם רוצים בעולם. לא אשנה את הנושא הזה כי צריך להילחם בעובדים הזרים. 
<רביד דקל:>
זה לא מאיין את המלחמה בעובדים הזרים אבל זה רק עושה את החוק יותר - - -

<שי חרמש:>
אני רוצה לתקן, לא צריך להילחם בעובדים הזרים אלא בעובדים הבלתי-חוקיים. זה לא אותו הדבר.

<היו"ר דוד רותם:>
לא נתתי לך רשות דיבור.

<שי חרמש:>
לא נלחמים בעובדים זרים, דודו, נלחמים בעובדים בלתי-חוקיים.

<היו"ר דוד רותם:>
לא נתתי לך רשות דיבור, עובדים בלתי-חוקיים הם בדיוק כאלה שצריכים לעבוד בערבה והם נמצאים בראש פינה.

<שי חרמש:>
לא בעובדים זרים, דודו, זה לא אותו הדבר.

<היו"ר דוד רותם:>
רבותי, אתם היחידים שיכולים להגיש הסתייגות, שר המשפטים בעל הבית, יגיש הסתייגות.

<יצחק הרצוג:>
אבל מה רע לך בהצעה שהיא מציעה?

<היו"ר דוד רותם:>
אני לא רוצה כי אתה מבין מה שקורה? זה שימוע, כן מסרו לו הודעה, לא מסרו לו הודעה, כן יבוא, לא יבוא.

<רביד דקל:>
לא, זה לא נכון, זו רק הזדמנות סבירה לעלות את טענותיו, לא יותר מזה.

<היו"ר דוד רותם:>
רבותי, אני לא זוכר שנתתי פה למישהו רשות דיבור. אני לא נותן לאף אחד רשות דיבור עכשיו, עכשיו אני מדבר. אני רוצה דבר נורא פשוט, הדברים יהיו חדים וחלקים וברורים לחלוטין, יש עבירה, מגיע אל הממונה, לא הפקח רושם את הדוח, הממונה, הוא מקבל את העמדות, הוא צריך להיות - - -
<יצחק הרצוג:>
אבל מה שקורה הוא שהממונה יחתום אוטומטית. לכן הוא אומר: תן לו לפחות להציג את - - -

<היו"ר דוד רותם:>
לא, הממונה צריך להיות במצב שהוא יודע שמתן הצו חיוני לשם מניעת המשך העסקה של העובד הזר.

<שי חרמש:>
הוא קיים שימוע?

<היו"ר דוד רותם:>
לא, הוא לא מקיים שימוע.

<שי חרמש:>
מה, הפקיד מודיע לו והוא חותם בירושלים?

<יצחק הרצוג:>
הוא מוציא צו סגירה, מה אתה רוצה?

<היו"ר דוד רותם:>
הוא מוציא צו סגירה שיכנס לתוקף בעוד 15 יום. יש לך 15 יום לגשת לבתי משפט ולהצדיק את מה שעשית. כן.

<לינור דויטש:>
אני חייבת להגיב על מה שקורה, אני מצטערת. אנחנו במגזר החקלאי, כפי שכבר ניסינו להסביר קודם, שי ניסה להסביר, לא מדברים פה על עובדים לא חוקיים/ מדובר על עובדים חוקיים ומדובר פה על מצב שבו בגלל פרטים טכניים פקיד ממשלתי יוכל בהוראה ללא זכות טיעון, ללא שימוע, ללא שום דבר,  לסגור משק חקלאי שהנזק הוא לא מידתי. השוות קודם לקנס ברכב, המידתיות והפרופורציה של נזק שנגרם מסגירת מקור פרנסה, משק חקלאי של אדם - - -
<היו"ר דוד רותם:>
קראת את הסעיף?

<לינור דויטש:>
קראתי, בוודאי, קראתי.
<היו"ר דוד רותם:>
כתוב במפורש: "ובלבד שהגבלת השימוש לא תגרום נזק כלכלי חמור שאינו סביר בנסיבות העניין".

<שי חרמש:>
מי קובע מה זה הנזק, הפקיד?

<לינור דויטש:>
שיקול הדעת שניתן פה לפקיד ממשלתי הוא לא סביר.

<שי חרמש:>
הפקיד קובע מה זה נזק? 

<היו"ר דוד רותם:>
רבותי, אתם יודעים, חוסר סבירות זה בבניין ממול.

<שי חרמש:>
איזה בניין זה? משרד האוצר?

<לינור דויטש:>
אבל בהצעת החוק המקורית הממשלתית דובר על צו שיפוטי שאליו אנחנו לא התנגדנו.

<היו"ר דוד רותם:>
חוסר סבירות זה בבניין ממול.

<לינור דויטש:>
דובר על צו שיפוטי, כבוד היו"ר. 

<היו"ר דוד רותם:>
רק בבניין ממול.

סיגל קוגוט:
בבניין הזה, לא בבניין ממול.

<שי חרמש:>
מה זה הבניין ממול? משרד האוצר? לא הבנתי.

<היו"ר דוד רותם:>
בג"ץ.

<לינור דויטש:>
טרם סיימתי את דברי.

<שי חרמש:>
אה, חשבתי משרד האוצר.

<היו"ר דוד רותם:>
לא, בבג"ץ, איפה שהחוק שלך נמצא.

<לינור דויטש:>
אני רוצה לסיים. בהצעת החוק הממשלתית, המקורית, דיברתם על צו שיפוטי. אנחנו לא התנגדנו לצו שיפוטי כי חשבנו שכמות המגבלות ששמים עד שמגיעים לבית משפט היא סבירה בעינינו ולכן מקובלת עלינו ההתנהלות הזאת. מה שקורה פה, אתם הורדתם את כל הסייגים ובבת אחת, ללא לתת זכות בסיסית של בן-אדם להגן על עצמו, בכלל להגיב, אתה אומר: פקיד ממשלתי יכול להורות. כולנו יודעים איך זה עובד. הרבה פעמים זה עובד באוטומט, יכול לסגור לבן אדם משק, ואתה אומר: אחר כך שירוץ, שילך יחפש עורכי דין, שילך לבית משפט, שיוציא עלויות משמעותיות, שבמקום להתעסק עם קטיף יתעסק עם ללכת עם עורכי דין לבית משפט בשביל להוכיח משהו שלא עובד לא חוקי אלא בגלל פרט טכני, בגלל שהוא טרם קיבל את אישור הניוד או בגלל שהוא טרם רשם את העובד הזה בשטח הנוסף. הפרטים של תנאי ההיתר הם פרטים טכניים קטנים. זה לא הגיוני. אתה מעניש את האוכלוסייה הלא נכונה פה.

<יצחק הרצוג:>
יש פה בעיה עם אישור הניוד.

<היו"ר דוד רותם:>
אין פה שום בעיה באישור ניוד.

<שי חרמש:>
מה זה בעיה? 5 ביוני הם לא גמרו לנייד.

<היו"ר דוד רותם:>
שמעתי, עכשיו הוא שאל את השאלה. אני יודע כבר שב-5 ביוני הם לא גמרו את הניוד, אתה כבר אמרת את זה 70 פעם בערך.

<יצחק הרצוג:>
שי, אתה מפריע, תן לנהל דיון נכון.

<היו"ר דוד רותם:>
70 אלף פעם אמרת את זה. בוא נאמר ככה, כל זמן שלא קיבלת אישור ניוד, הניוד כבר לא חוקי.
<יצחק הרצוג:>
הבעיה שלך היא שהמטעים בשלים, הפירות על העצים.

<היו"ר דוד רותם:>
אני לא מבין, המטעים בשלים, הפירות על העצים אז אפשר לעשות דבר נורא פשוט, בראש פינה יש עובדים זרים? שייקטפו.
<שי חרמש:>
אין, הם בערבה, צריך להביא אותם לראש פינה.
<יצחק הרצוג:>
איפה משרד החקלאות פה?

<שי חרמש:>
זה לא שייך אליו בכלל.

<אברהם דניאל:>
הוא לא שייך, הוא לא עושה ניוד.

<יצחק הרצוג:>
למה זה לא שייך לו?

<שי חרמש:>
כי מי שמטפל זה משרד הפנים.
<היו"ר דוד רותם:>
אין שום קשר בין הדברים. אדוני היקר, מה שקורה הוא שכל זמן שלא קיבלת אישור ניוד אתה לא יכול לנייד, אז בקנס עשינו להם כבר הנחה והוצאנו אותם מזה. 
<אברהם דניאל:>
פה אותו דבר אתה צריך, בדיוק אותו הדבר.
<היו"ר דוד רותם:>
לא.

<אברהם דניאל:>
בדיוק אותו דבר.

<שי חרמש:>
זה לא תלוי בחקלאי.

<אברהם דניאל:>
לא יעלה על הדעת שרוצים להילחם בתופעה של הלא-חוקיים ובסוף מיישמים את זה על החוקיים. זה דבר שלא נראה, לא הגיוני ולא יעלה על הדעת שמשרד הפנים לא יאשר את הניודים בכל מקום - - -
<היו"ר דוד רותם:>
לכן נתתי 15 יום.

<שי חרמש:>
אלה עובדים חוקיים בארץ.

<היו"ר דוד רותם:>
יש לך 15 יום, מה אתה רוצה?

<שי חרמש:>
אבל למה לגרור אותו לבתי משפט, כי הפקיד לא עבד?

<לינור דויטש:>
פשוט תחריג שזה יהיה רק למי שללא היתר, שיהיה הבדל.

<שי חרמש:>
תתיר רק את הניוד, זה הכול, עם כל השאר נסתדר.

<לינור דויטש:>
שפשוט יהיה הבדל בין עובד עם היתר לעובד ללא היתר.

<רביד דקל:>
אדוני, התנאי הזה של זכות הטיעון הוא מאוד מאוד בסיסי במשפט המינהלי, הוא גם עונה על החששות של כל האחרים שנמצאים פה - - -

<היו"ר דוד רותם:>
הוא לא יהיה פה. 
<רביד דקל:>
אני חושבת שזו טעות.

<יצחק הרצוג:>
אבל תחשבי רגע לגבי זכות הטיעון, איך הוא יידע?

<היו"ר דוד רותם:>
יש הרבה טעויות.
<רביד דקל:>
זכות הטיעון מבטיחה שהסמכות תפעל - - -

<יצחק הרצוג:>
עד שיזמינו אותו לטיעון ייקח חודשים, נכון?

<היו"ר דוד רותם:>
רביד, את רוצה שאני אשים לך הרבה טעויות בזמן האחרון?

<יצחק הרצוג:>
את רוצה להילחם בעובדים זרים או את לא רוצה להילחם בעובדים הזרים?

<שי חרמש:>
העובדים הבלתי-חוקיים, אתה רוצה להגיד.

<יצחק הרצוג:>
איך אתם בדיוק רוצים להילחם בתופעה?

<רביד דקל:>
למה אי אפשר לטעון על - - -

<יצחק הרצוג:>
למה? כי אתם לא חיים את חיי המעשה, חיי המעשה שאתה הולך לגרור עכשיו חודשים את התהליך הזה.

<היו"ר דוד רותם:>
מה אומרת החלטת הממשלה לגבי עוד כהונה של עורכי דין בכירים?
<רביד דקל:>
זה לא תחום העיסוק שלי, אדוני, אני עובדת במחלקה הפלילית.

<היו"ר דוד רותם:>
אה, אבל לא, החלטה מינהלית - - -

<רביד דקל:>
המחלקה הפלילית.

<היו"ר דוד רותם:>
הבנתי.

<יצחק הרצוג:>
מה את רוצה, שיהיה מה? את רוצה לקבוע תקנות?

<רביד דקל:>
אני רוצה שתינתן לו - - -

<יצחק הרצוג:>
איך יינתן לו? אמנון בן עמי יזמין כל אחד להגיד לו מה כתוב?
<רביד דקל:>
לא, אני רוצה להבהיר למה אני מתכוונת ב"זכות הטיעון". זכות הטיעון לא אומרת שאתה חייב לוודא שהבן-אדם מממש אותה, אתה רק צריך לתת לו הזדמנות סבירה לבוא ולטעון את טענותיו. 
<יצחק הרצוג:>
אז מה את אומרת? אתה מוציא לו מכתב: גילינו עובד לא חוקי אצלך.

<רביד דקל:>
המשמעות היא שהפקח שמגיע למקום ורואה שמועסקים שם עובדים זרים צריך לתת לבן-אדם במקום את ההודעה שהוא יכול לבוא ולטעון את הטענות שלו.

סיגל קוגוט:

או בכתב גם, לא חייב בעל פה.

<שי חרמש:>
להתחיל להתרוצץ.

<רביד דקל:>
הוא יכול לשמוע אותו בעל פה או בכתב. 

<שי חרמש:>
שבועיים להתרוצץ?

<היו"ר דוד רותם:>
למה שבועיים? הרבה יותר משבועיים.

סיגל קוגוט:
למה שבועיים? הוא יכול לתת לו 3 ימים לעלות את טענותיו.

<יצחק הרצוג:>
הוא בכלל מתנגד למה שהיא מציעה.

<היו"ר דוד רותם:>
הוא מתנגד לכל, אתה לא מבין?

<שי חרמש:>
לא אני מסביר לך גם למה, כי זה עובד חוקי - - -

<היו"ר דוד רותם:>
אין פריימריז, די.

<שי חרמש:>
לא, כי בגללם אין ניוד. לא בגלל החקלאי, בגלל פקידות אין ניוד. מה אתה רוצה? החקלאי אשם? החקלאי ב-1 בינואר הגיש בקשה לניוד, ב-1 בינואר, 5 ביולי עוד לא גמרו את העבודה, מה אתה רוצה מאתנו? מה, אנחנו אשמים בזה?

סיגל קוגוט:
3 ימים, זה לא חייב להיות חודשים. זה גם לא צריך להיות בעל פה, זה יכול להיות בכתב. 
<יצחק הרצוג:>
אפילו בסגירת עסק אתה נותן, לא יכול להיות.

<חיים חדד:>
אני מבקש להביע לפחות דעה קצת אמיתית.

<היו"ר דוד רותם:>
רגע, לא הבנתי, עד עכשיו לא הביעו פה דעות אמיתיות? אני רוצה להבין. שי ולינור לא אמרו דברים אמיתיים?

<חיים חדד:>
אדוני היושב-ראש, למרות שהיו הערות אני לא התפרצתי לדברי אף אחד, אני מבקש לתת לי את הדקה הזאת להסביר את העניין שלנו. אני מרכז את כל תחום העובדים בהתאחדות חקלאי ישראל. אנחנו בעצם נכנסים לאיזשהו תהליך שמכניס אותנו, החקלאים, לחוסר יכולת יותר לעבוד ולעבד את השטחים שלנו. בסטטיסטיקות של השנים האחרונות 50% מהזמן לא היו היתרי עבודה אפילו לעובדים שלנו לא בגללנו אלא בגלל המדינה, המדינה לא היתה ערוכה, היה עניין המכסות, זה לא תלוי בנו. אנחנו עושים את הכול. בואו גם נפריד בין העובדים בחקלאות לבין העובדים האחרים. אצלנו העובדים באים על פי היתר של המדינה, הם מחזיקים היתר עבודה כדין, לפעמים אנחנו צריכים לנייד בשביל לעזור אחד לשני בגלל חוסר העובדים, לעזור מאזור מסוים לאזור מסוים, לפעמים גם לא נותנים לנו את זה.
<יצחק הרצוג:>
ואז מה אתה עושה? אתה פונה למישהו?

<אברהם דניאל:>
משרד הפנים.

<חיים חדד:>
יש תהליך.
<יצחק הרצוג:>
אתה פונה לרשות האוכלוסין?

<חיים חדד:>
בדיוק, יש איזה טופס מסודר, אני פונה - - -

<יצחק הרצוג:>
ולרוב הבקשות נענות?

<אברהם דניאל:>
כן, כן.

<לינור דויטש:>
אבל זה לוקח זמן.

<חיים חדד:>
קח למשל את הדוגמה עכשיו, מכיוון שתהליך האיזון לא הסתיים, גם אם הבקשה מוצדקת והכול בסדר, לא מאשרים לך כי במחשבים של משרד הפנים האיזון לא קיים. אז אתה מחליט, או שאתה מפסיד את השטח שלך ואתה פושט רגל או שאתה לוקח - - -

<שי חרמש:>
זה עובד חוקי.

<היו"ר דוד רותם:>
לא עובד חוקי.

<חיים חדד:>
אני מדבר כרגע על עובדים חוקיים, אני לא מדבר על עובדים לא-חוקיים.

<שי חרמש:>
לא-חוקיים זרוק מהארץ.

<חיים חדד:>
אני מדבר כרגע על עובדים עם היתר עבודה, נמצאים כדין.

<יצחק הרצוג:>
הוא אומר שכל עוד אין היתר ניוד אז זה לא חוקי.

<חיים חדד:>
אז ברגע שאין לו אישור להיות מנויד אז הוא לא צריך להיות לא חוקי.

<יצחק הרצוג:>
אבל הבעיה היא האם יש סיכוי שיינתנו היתרי ניוד?

<אברהם דניאל:>
כן.

<חיים חדד:>
נותנים.

<יצחק הרצוג:>
לכמה אחוז נותנים?

<חיים חדד:>
לכולם, אבל לפעמים זה לא תלוי בנו.

קריאות:

זה לוקח חודשים אבל.

<חיים חדד:>
לפעמים זה לא תלוי בנו.
<היו"ר דוד רותם:>
אני לא מבין, מיכאלי, יכול להיות שלמשרד הפנים לוקח זמן לאשר דברים?

<חיים חדד:>
כן, כן.

<אברהם דניאל:>
כן, כן.

<אברהם מיכאלי:>
לא, ממש לא.

<היו"ר דוד רותם:>
אני רוצה את השר ישי פה.

<יצחק הרצוג:>
תזמין את השר ישי ואת שרת החקלאות.

<שי חרמש:>
שרת החקלאות לא מעורבת בעניין. דודו, תן לי להסביר דבר אחד.

<יצחק הרצוג:>
ודאי שכן, אולי יש להם עמדה שנוגדת את עמדתכם.

<היו"ר דוד רותם:>
הסברת כבר 7 פעמים, כל פעם שאתה מסביר אתה מקלקל.

<שי חרמש:>
לא, אני לא מקלקל, אני מועיל. אין בעיה עם ניוד החקלאים, בסופו של יום מקבלים את כל הניודים.

<יצחק הרצוג:>
אני רוצה לשמוע את משרד החקלאות.

<שי חרמש:>
אין בעיה עם ניודים, הבעיה שבירוקרטיה לא מספיקה לתת היתרים בזמן. זה הכול.

<יצחק הרצוג:>
האם זה נכון? משרד החקלאות, זה נכון או לא נכון מה שהוא אומר?

<שי חרמש:>
חבר כנסת יכול להגיד דבר לא נכון?

<יצחק הרצוג:>
רגע, ברשותו של היושב-ראש. אדוני היושב-ראש, אפשר לשמוע את הדברת ממשרד החקלאות?

<היו"ר דוד רותם:>
כן.

<יצחק הרצוג:>
כן, בבקשה.

<יהודית כרמי:>
אנחנו בעמדה שבמקרה שתופסים עובד לא חוקי, שזה עובד שהוא ברחן, שהוא לא נרשם, שהוא לא חוקי פה בארץ, שהוא מעל 5 שנים שתופסים אותו אצל חקלאי, מבחינת משרד החקלאות באותו רגע לסגור לחקלאי את ההיתר.

<שי חרמש:>
אין ויכוח, אין ויכוח.

<לינור דויטש:>
גם אנחנו בעד.

<יצחק הרצוג:>
רגע, היא מדברת, היא ילדה גדולה, למה אתם מפריעים לה? אנחנו שואלים על היתר הניוד.

<יהודית כרמי:>
באותו רגע, מבחינת משרד החקלאות, לבטל לחקלאי את כל ההיתרים ולסגור לו את המשק. בנושא ניוד היתרים, יש כרגע בעיה עם איזוני התיקים, זה הוארך בגלל שלא הספיקו וזה נבע משתי סיבות. אחד, גם חקלאים לא ניגשו כי היה קצת בלגן השנה בכל נושא עובדים זרים וגם עקב עומס, ברגע שהחקלאים התחילו לגשת ללשכות לבצע את איזון התיקים אז באמת משרד הפנים לא עמד בעומס והאריכו את איזון התיקים עד סוף החודש.
<יצחק הרצוג:>
אז אולי צריך פה הוראת שעה לשנה.

<יהודית כרמי:>
כל עוד לא מתבצע איזון התיקים החקלאי באמת לא יכול לנייד.

<היו"ר דוד רותם:>
לא הבנתי, מה זה "האריכו עד סוף החודש"?

<יהודית כרמי:>
איזון התיקים היה אמור להסתיים. אני אעשה קצת סדר, ברגע שיש הקצאת עובדים זרים אנחנו מעבירים המלצה, משרד הפנים מפרסם קובץ ובו כמה עובדים זרים יש לכל חקלאי. החקלאי צריך לשלם אגרת בקשה, אגרה שנתית, יש מועדים קבועים לכך. לאחר מכן, אחרי שהוא סיים לשלם, קוראים לו לבצע איזון תיקים, באיזון תיקים הוא ניגש בעצם למדור התשלומים ומודיע איזה עובדים, נגיד יש על שמו 3 עובדים אז איזה מהם הוא רוצה לרשום בניוד. איזון התיקים לוקח באמת זמן כי כל הזמן מבצעים הארכה של תשלום וכל עוד לא ביצעת את מועד תשלום האגרה אתה לא יכול לבצע את איזון התיקים. איזון תיקים צריך לקבוע לך ממשרד הפנים, אתה לא יכול לגשת לבד ולהגיד: אני רוצה לבצע יישום. אתה צריך לקבוע את התור, תאריך ושעה. עכשיו באמת האריכו את המועד בגלל שלא כל החקלאים הספיקו.
<היו"ר דוד רותם:>
האריכו את המועד של מה?

<יהודית כרמי:>
של איזון התיקים.

<היו"ר דוד רותם:>
של הגשת את הבקשה?

<יהודית כרמי:>
לא להגיש את הבקשה, להגיד איזה עובדים אתה רוצה שיהיו רשומים על שמך.

<שי חרמש:>
את האיזון כבר הגשת.

<יהודית כרמי:>
אם יש לך היתר להעסקת 3 עובדים אתה צריך להגיד למשרד הפנים איזה עובדים – אם היו לך בשנת 2011 4 עובדים והשנה יש לך 3 עובדים אז אתה צריך להגיד איזה מתוך ה-4 אתה רוצה לרשום על שמך.

<שי חרמש:>
יש שמות.

<יהודית כרמי:>
כל עוד החקלאי לא מבצע את זה הוא באמת לא יכול לנייד, כי מה זה ניוד? שאני מעבירה לשי את העובדים שלי כי אני כרגע לא צריכה אותם. כל עוד לא ביצעתי איזון תיקים או שי לא ביצע איזון תיקים אני לא יכולה להעביר לו את העובדים. השנה זו באמת לא אשמת – אני לא יכולה להגיד שזו לא אשמת החקלאים כי החקלאים גם - - - 

<יצחק הרצוג:>
יש לי שאלה, יהודית, האם אתם, כגוף שבכל זאת עולם החקלאות תחת ידיו, רואים כדבר נכון ניוד עובדים בין אזור לאזור לפי העונות?

<יהודית כרמי:>
ודאי. יש נוהל ניוד מסודר גם.

<יצחק הרצוג:>
תודה. בי"ת, האם את חושבת שמה שהם מעלים זו בעיה אמיתית או לא אמיתית?

<אברהם מיכאלי:>
כן.

<יצחק הרצוג:>
לא, אתה אל תדבר בשבילה, אני שואל אותה.

<אברהם מיכאלי:>
כבר דיברו על זה שבוע שעבר, חוכמה גדולה, 20 אלף פעם.

<יצחק הרצוג:>
אני שואל כי זה נושא - - -

<יהודית כרמי:>
אתה שואל מבחינת זה שזה לוקח זמן?

<יצחק הרצוג:>
מבחינת זה שהוא עלול ליפול על השפיץ שבדיוק אתם תקועים עם הניוד ובא הפקח של קוגן ותוקע לו קנס וסוגר לו את המטע.

<יהודית כרמי:>
אני חושבת שבהחלט חקלאים יכולים ליפול כאן כי זה לא באשמתם.

<יצחק הרצוג:>
תודה רבה. אז יש פה בעיה שצריכה להיפתר, אולי צריכה להיות הוראת שעה לשנה.

<היו"ר דוד רותם:>
בסדר, הבנתי. בוא נאמר ככה, מכיוון שאני מתכוון להעביר את הכול היום אז אני אוסיף פה סעיף - - -

<יהודית כרמי:>
אני רוצה להדגיש שאנחנו רואים לחומרה חקלאי שמעסיק עובדים ברחנים - - -

<יצחק הרצוג:>
הבנו, קיבלנו, אמרת את זה על ההתחלה, אף אחד לא חולק על כך.

<יהודית כרמי:>
לא, אבל חשוב שזה יירשם.

<היו"ר דוד רותם:>
תן לה להגיד את זה.

<יהודית כרמי:>
אני אחזור על זה עוד פעם ועוד פעם עד - - -

<יצחק הרצוג:>
תחזרי עוד פעם.

<יהודית כרמי:>
כי אין כרגע גם שום חוק בנושא הזה.

<יצחק הרצוג:>
לכן אנחנו בעד החוק.

<היו"ר דוד רותם:>
מה את רוצה להגיד?

<שי חרמש:>
על שוהים בלתי-חוקיים אנחנו מסכימים.

<היו"ר דוד רותם:>
די, אני לא ביקשתי מאף אחד מכם לדבר.

<יהודית כרמי:>
גם תאילנדי שברח מחקלאי אחד ועבר לחקלאי אחר, מבחינתנו, אותו חקלאי צריך לסגור לו את המשק. 

<היו"ר דוד רותם:>
תודה. רבותי, זה ילך ככה: "הממונה רשאי ליתן צו להגבלת השימוש בבית עסק, לתקופה שלא תעלה על 14 ימים, אם שוכנע כי מועסק בו עובד זר ללא היתר, בניגוד להוראות סעיף 2, ושמתן הצו... ובלבד וניתנה לו הזדמנות לטעון את טענותיו בכתב בתוך שלושה ימים מיום קבלת הדרישה".
<יצחק הרצוג:>
מה לגבי העניין שלו?

<אברהם מיכאלי:>
מה זה יעזור לו?

<שי חרמש:>
מה פתרנו בזה? לא פתרנו כלום.

<היו"ר דוד רותם:>
לא פתרנו? נתתי לך זכות טיעון, מה אתה רוצה? אתה לא מבין, אתה לא שם לב.

<שי חרמש:>
מול פקיד? מול פקיד?

<היו"ר דוד רותם:>
כן.

<שי חרמש:>
אני רוצה מול שופט.

<יצחק הרצוג:>
זה לא יהיה.

<היו"ר דוד רותם:>
אתה רוצה מול שופט את השלב השני, זה אחרי שהוא יסגור לך.

<יצחק הרצוג:>
אבל, תגיד, מה לגבי לתת הוראת שעה מיוחדת רק לעניין הזה לחצי שנה או 8 חודשים?

<היו"ר דוד רותם:>
של מה?

<יצחק הרצוג:>
בכל הסוגיה של ניוד, היא אומרת שעכשיו יש בעיה.

סיגל קוגוט:

אבל זה כל הזמן, זה חוזר על עצמו, זה לא עניין של הוראת שעה. וזה גם לא רק בחקלאות.
<היו"ר דוד רותם:>
אין פה עניין של הוראת שעה. הרי אל תשכח דבר אחד, אתה חושב שיושבים פה כל צדיקי הדור שהם הפכו להיות חקלאים, הם לא. אתם יודעים שאתם צריכים לעשות העברת עובדים מהערבה לראש פינה בינואר, למה אתם לא מגישים את הבקשה בזמן?
<שי חרמש:>
פנינו בינואר, הם לא גמרו לטפל בתיק.
<חיים חדד:>
אתה לא יכול.

<היו"ר דוד רותם:>
למה לא הגשת את הבקשה במרץ?

<חיים חדד:>
אתה לא יכול.

<אברהם דניאל:>
אתה לא יכול.
<שי חרמש:>
הוא הגיש בזמן, הם לא גמרו את התיקים.

<אברהם דניאל:>
אתה לא יכול להגיש מראש.

<שי חרמש:>
דודו, הם לא גמרו, לא אנחנו. מה אתה רוצה מאתנו? הם לא גמרו.

<יצחק הרצוג:>
הם בפיגור.

<שי חרמש:>
הופיע פה לפני שבועיים הנציג של משרד הפנים ואמר: אנחנו לא הספקנו. 

<רביד דקל:>
אפשר הצעה לשיפור של זכות הטיעון ל-3 ימים של הזדמנות סבירה?

<היו"ר דוד רותם:>
כן.

<רביד דקל:>
במסגרת זכות הטיעון אולי נכון יהיה לשלב גם את האפשרות שלו לבוא ולהעמיד בדוחות או לשכנע את הממונה שהוא עושה צעדים שלא תישנה ההפרה הזאת בעתיד, כי מה אתם - - -
<שי חרמש:>
לא יכול להיות, זה כל שנה חוזר.

<רביד דקל:>
רגע, שניה. 

קריאות:

- - -

<היו"ר דוד רותם:>
רבותי, שמעתי את כולכם, תודה רבה, אל תשפרו לי.

<רביד דקל:>
לא, אבל - - -

<היו"ר דוד רותם:>
לא רוצה שתשפרי לי, אל תגידי לי לא. אל תשפרי אותי, אני במצב מצוין.

גלעד סממה: 

אדוני היושב-ראש, אם אפשר שניה?

<יצחק הרצוג:>
הוא משאיר שיקול דעת לממונה, תלמדי את הממונה איך - - -

<שי חרמש:>
אני סומך על ממונה? בחייך.

<היו"ר דוד רותם:>
אתה לא סומך על אף אחד, אני יודע. אל תסמוך.

<שי חרמש:>
אני סומך רק על בתי המשפט, וכשבית המשפט אמר לפנות את גבעת האולפנה אני סומך על בית המשפט.

<היו"ר דוד רותם:>
אתה סומך על בית המשפט והוא לא יפנה את גבעת האולפנה. שלא יהיה לך שום ספק.

<שי חרמש:>
בית המשפט לא צריך לפנות, הממשלה צריכה לפנות. בית המשפט צריך להחליט.

<היו"ר דוד רותם:>
גם הממשלה לא תפנה.

<יצחק הרצוג:>
תגיד, אתה רוצה לתת לממונה סמכות לקבוע תנאים, למשל לתת התראה או הזהרה? מה היה קורה אם הממונה היה מקבל ויש לו סמכות?
<היו"ר דוד רותם:>
אני לא רוצה לתת לו סמכות, הוא לא יסגור, מה פירוש? אתה תבוא אליו, תגיד לו: אדוני - - -

<יצחק הרצוג:>
תגיד לו: עוד פעם אחת אני סוגר אותך?
<היו"ר דוד רותם:>
לא.

<יצחק הרצוג:>
למה לא?

<גלעד סממה:>
הוא יכול לעשות את זה במסגרת - - -

<היו"ר דוד רותם:>
יש לו את הסמכות הכללית, אתה מבין? בוא נאמר, אם יש לו מצב - - -

<יפעת רווה:>
אתה צריך את ההצעה הזו של הבטוחה.

<היו"ר דוד רותם:>
סליחה, אף אחד לא ידבר בלי לקבל רשות דיבור כי אני רוצה שהכול יהיה בפרוטוקול. גלעד מדבר, אני לא מבין מה קורה כאן, אם גלעד מדבר כולם שותקים, לפחות במשרד המשפטים.

<גלעד סממה:>
אדוני היושב-ראש וחבר הכנסת חרמש, אנחנו לא מתייחסים בהצעה הזו רק לחקלאים, אנחנו מתייחסים לכלל האנשים שמעסיקים עובדים זרים ללא היתר או בניגוד להיתר, צריך להתייחס לזה.

<יצחק הרצוג:>
נכון מאוד, לכן אנחנו תומכים בחוק.

<גלעד סממה:>
אנחנו לא יכולים עכשיו לתפור הסדר אך ורק לחקלאים, אנחנו צריכים לחשוב על כל האוכלוסיות.

<לינור דויטש:>
למה לא להחריג? תחריג.

<אברהם דניאל:>
למה לא?

<גלעד סממה:>
אני מבקש לדבר כי אני לא הפרעתי לכם.

<שי חרמש:>
גלעד, רק לחקלאים יש ניוד.

<היו"ר דוד רותם:>
אתם תמשיכו לצעוק וזה כמו לדבר אל הקיר כי אתם לא תהיו אפילו בפרוטוקול.

<גלעד סממה:>
המנגנון שהציע היושב-ראש מאפשר שיקול דעת משמעותי לאותו ממונה שהוא לא גורם זוטר במשרד הפנים אלא דרג בכיר, מאפשר לו שיקול דעת. אתם שואלים אותי האם המקרה הזה שאתם מציינים יגיע לכדי צו לסגירה? לא יגיע. פשוט לא.

<היו"ר דוד רותם:>
שי חרמש לא רוצה בפני פקיד, הוא רוצה בפני שופט עליון.

<שי חרמש:>
ראיתי איך שבית המשפט עובד בשבועיים האחרונים.

<היו"ר דוד רותם:>
ראיתי מה שהוא עשה עם החוק שלך על ועדות קבלה.

<שי חרמש:>
הוא עוד לא עשה, חכה.

<היו"ר דוד רותם:>
עד היום הוא לא עושה אתו כלום.

<שי חרמש:>
אולי טוב ככה.

<היו"ר דוד רותם:>
החוק הכי גזעני שיש במדינת ישראל.

<שי חרמש:>
את זה אתה אמרת. 

<יצחק הרצוג:>
אולי תפסיקו?  אתה רוצה הצבעה או לא, דודו?

<גלעד סממה:>
אני תומך גם להוסיף את הסעיף שגם יפתור לך חלק מהבעיות, לא רק לך, גם לאחרים שעשויים לקבל צו לסגירת מקום, וזה לתת הזדמנות סבירה לטעון טענות. היושב-ראש אמר 3 ימים, אולי צריך לתת יותר ימים, זו דעתי, זכותי.

<היו"ר דוד רותם:>
אני לא הבנתי, ממתי יש לכם דעה בכלל? מה קרה? 

<גלעד סממה:>
אז הנה אני נותן את דעתי.

<היו"ר דוד רותם:>
היום פתאום אתם כולכם דעתניים.

<שי חרמש:>
להבדיל ממך אני מקשיב לדעה של גלעד כל פעם, תדע לך. לפרוטוקול, בבקשה.

<היו"ר דוד רותם:>
כי אחרת הוא לא מאשר לך את החוקים בוועדת שרים.

<שי חרמש:>
לא אמרתי למה.

<גלעד סממה:>
היושב-ראש גם הכניס כאן סעיפים נוספים שלא יגרום נזק כלכלי חמור גם לבעל העסק, גם למחזיק במקום, גם לאדם אחר. זה שיקול דעת מאוד משמעותי. בנוסף לכך יש גם 15 ימים שאותו בעל עסק יכול לפנות לבית המשפט כדי לבטל את הצו, ואני מוכן להתערב שכל בית משפט שיפנו אליו בעניין הזה יוציא מיד עיכוב ביצוע. אבל אני הולך צעד אחד אחורה, אין סיכוי שבמקרים שאתה מדבר עליהם הממונה ייתן או ישקול צו לסגירת מקום. אני לא רואה את המקרים האלה.

<חיים חדד:>
כן, אבל אתה היום פה, מחר אתה לא, אז למה להכניס את זה?

<רביד דקל:>
כי מדובר בחקיקה ראשית שלא יכולה לדבר סקטוריאלית. 
<חיים חדד:>
אז תחריגו את החקלאות, תחריגו את החקלאות, מה הבעיה?
<אברהם דניאל:>
להחריג את החקלאות. מה, נלך עם עורך דין צמוד כל הזמן?

<שי חרמש:>
גלעד, אני אענה לך. זה הסקטור היחידי - - -

<גלעד סממה:>
היושב-ראש מציע גם להוסיף מעבר לזה, ואני תומך בזה, להוסיף הזדמנות לבחון את הטענות בפני הממונה. זו זכות משמעותית. אני אומר, אנחנו לא מטפלים כאן רק בחקלאים, אנחנו מטפלים – אגב, בעיקר לא בחקלאים, אז אני מבקש לקחת את זה  - - -
<חיים חדד:>
אבל אנחנו משלמים את המחיר במאבק הזה, אנחנו משלמים את המחיר.

<היו"ר דוד רותם:>
כן, חבר הכנסת חרמש.

<שי חרמש:>
גלעד, יש רק סקטור אחד שיש לו סוגיה אחת - - -

<היו"ר דוד רותם:>
חבר הכנסת חרמש, אתה מדבר אל גלעד?
<שי חרמש:>
אליך, אני מדבר אליך.

<היו"ר דוד רותם:>
לא, אם אתה מדבר אל גלעד זה בסדר, אתם יכולים לצאת שניכם ואנחנו נמשיך.
<שי חרמש:>
לא, אני רוצה לענות לך. יש סקטור אחד שיש לו בעיית נישה אחת בלבד שהיא חוקית לגמרי והיא בעיית הניוד. לא מניידים היום בין פיצוציה אחת לפיצוציה שנייה, מניידים מתוך כוונת מכוון שלכם שברגע שיש ניוד צרכי העסקת העובדים הזרים במדינת ישראל יורדים כי אתה מנייד ממקום למקום. מה אנחנו באים ואומרים? חקלאי שהגיש בקשת ניוד – זה כל מה שאני מבקש – ובקשתו טרם אושרה, במידה ובקשתו תאושר צו סגירה לא יוטל. זה כל מה שאני רוצה.
<היו"ר דוד רותם:>
כן, זה מה שאני מסכים אתך, אחרי שבקשתו תאושר באמת לא יוטל עליו קנס. אני אכתוב סעיף מפורש בחוק.

<שי חרמש:>
לא, זה בדיעבד.

דורית ואג:

הוא מתכוון שכל זמן שהוא בתהליך.
<שי חרמש:>
שהוא נמצא בתהליך. הוא עשה את שלו.

<היו"ר דוד רותם:>
הבנתי אותך. כן, בוז'י.

<יצחק הרצוג:>
אני מציע שיצא, אחרי שהחוק יעבור, מכתב מהיושב-ראש ליו"ר רשות האוכלוסין שמעלה את הנושא הזה ומבקש שהדבר הזה יילקח בחשבון במדיניות של הרשות, וברור שכל עוד יש נקודת חיכוך בתהליך של הניוד הוא לא יפעיל את הסמכות הזאת כלפי החקלאים. 

<שי חרמש:>
שים את זה בחוק, מה אכפת לך?

<יצחק הרצוג:>
זה לא יהיה בחוק כי אין חוק חריג רק לחקלאים.
<שי חרמש:>
אבל זה אינהרנטי.

<יצחק הרצוג:>
אני מציע שיהיה מכתב של היושב-ראש על דעת חברי הוועדה.

<היו"ר דוד רותם:>
תודה רבה. נא לקרוא. את רוצה להעיר הערה אחת? על איזה סעיף?

סיגל קוגוט:

על שני הסעיפים, גם על קנס המינימום וגם על זה. ראשית, אני לא אומרת שההצעה שלך היא לא בלתי סבירה ואי אפשר לקבל אותה, אבל כן צריך לדעת שיש כאן שינוי מהותי בכללים המקובלים לסגירה מינהלית כי סגירה מינהלית בדרך כלל – הרי הרשות באה אל מול האזרח ובדרך כלל שופט מחליט ואתה נותן לו את שיקול הדעת לעשות את זה. זה דבר מניעתי, זה לא דבר עונשי. עונש אתה מקבל אחרי שנגזר דינך בזה שהורשעת ונפסק שעברת את העבירה. כל הדברים האלה הם דברים מניעתיים. מתי נותנים אותם בדרך כלל לרשות מינהלית? כשהדחיפות בסגירת המקום כדי להפסיק את העבירה היא כזאת גדולה, למשל מקום שעושים בו הימורים, מקום שמשמש בית בושת, המקום עצמו - - -
<היו"ר דוד רותם:>
מה הדחיפות לסגור מקום שעושים בו הימורים? מה הדחיפות?
סיגל קוגוט:

כי בלי לסגור את המקום העבירות ימשיכו ויתבצעו באופן אינהרנטי.

<רביד דקל:>
אלה עבירות שפוגעות בציבור.

<היו"ר דוד רותם:>
החבר'ה ירוויחו כסף.

סיגל קוגוט:

כל ההצעה הזאת היא להילחם בתופעת העובדים הזרים אבל לא צריך להציג הליכה לבית משפט כמשהו שימנע את השימוש בסמכות. זו הערה שצריך להעיר אותה. הסמכות המינהלית הזאת היא כן שינוי מהכללים שיש היום כי זה לא מצב שדחיפותו היא כזו שמחייבת שלא שופט ישקול את זה אלא פקיד. רק היום פורסם בעיתון שפקידים גם הולכים ומגישים צו לסגירת מקום בעיריית חיפה כי הם ראו מישהו שנראה להם אריתראי עובד שם אפילו שהיה לו היתר ואפילו שבעל המקום אמר לו: בוא אני אראה לך את ההיתר, זה לא עניין אותו. 

<יצחק הרצוג:>
ברור לך שזו בעיה לאומית שעומדת בפני מדינת ישראל?

סיגל קוגוט:

אני מסכימה.

<אברהם דניאל:>
זה לא קשור אלינו.

<היו"ר דוד רותם:>
זו לא בעיה לאומית בכלל. בוז'י, מה זה קשור לעניין?
סיגל קוגוט:

השאלה היא רק מי שוקל האם העבירה בוצעה? מי שוקל האם חיוני לסגור את המקום?

<היו"ר דוד רותם:>
אני החלטתי כבר בעניין הזה.

סיגל קוגוט:

בסדר, אז אני רוצה להעיר על זה.

<היו"ר דוד רותם:>
את רוצה להעיר על ההחלטה שלי?

סיגל קוגוט:

אני רוצה להעיר כדי שלא יראה שמי שמדבר שצו שיפוטי זו דרך המלך זה איזה משהו מטורלל, זה הכול.
<היו"ר דוד רותם:>
לא, זה לא מטורלל לחלוטין.

סיגל קוגוט:

מה שיש כאן זו עדיין חריגה במצב שאין דחיפות וזה דבר שצריך להעיר עליו, כי גם אם היו הולכים לבית משפט, אם הוא היה משתכנע שצריך לסגור את המקום כי מעסיקים שם עובדים זרים  וימשיכו להעסיק שם עובדים זרים ללא היתר, הוא היה סוגר את המקום. זה לא מצב שהפקיד חיוני כי השופט לא יכול לשקול את זה. זה הכול, אז זו כן חריגה. אבל אני לא אומרת שההצעה הזו היא בלתי קבילה, אני אומרת שזכות הטיעון זה דבר חיוני וגם על זה אני אגיד שאני חושבת שאינהרנטית ממילא יש פה זכות טיעון. אני גם לא רואה איך מישהו יכול לשקול נזקים ל"איקס" ל"וואי" ולצד ג' בלי שהוא שומע. טוב מאוד שאדוני החליט להכניס את זה אבל לא בטוח - - -
<היו"ר דוד רותם:>
זה לא טוב מאוד אבל אין לי ברירה, אני רואה רוב.

סיגל קוגוט:

מה אין ברירה? איך הבן-אדם ישקול להפעיל את הסמכות בכלל בלי להקשיב? איך הוא יידע מה הנזק שיגרם לצד ג' בלי להקשיב? אינהרנטית כל בית משפט שהיה בא אליו פעם ראשונה תיק היה אומר שצריך פה זכות טיעון בין אם זה כתוב ובין אם זה לא כתוב, אבל זה טוב מאוד שהמחוקק עושה את זה ולא בית המשפט, כי גם המחוקק צריך לעשות דברים סבירים, להילחם בתופעה אבל גם לאפשר לאנשים להתגונן ולא להניח שכל מי שמקבל דוח חזקה שהוא אשם, ולכן מה זו כל ההפרעה הזו בהליך השיפוטי? לא חזקה שהוא אשם, אולי יש לו טענות טובות וצריך להניח לו לטעון אותן. זה הכול. אז "לכתוב בכתב תוך 3 ימים" – אני רק אומרת שבאמת אין לגריעותא ואין לרבותא שאולי זה מגביל מדי. מספיק לכתוב "ובלבד שניתנה לו אפשרות להשמיע את טענותיו". זה עניין של נסיבות. נניח זה משהו סופר דחוף והוא ירצה לתת לו יום אחד וזה יהיה סביר, אז הוא ייתן לו יום אחד, ואם הוא שומע אותו במקום, אולי בזה תתממש כבר זכות הטיעון. זה הכול עניין של נסיבות. ולכן עדיף לדעתי, בין לטובת הפעילות של הרשות - - -
<היו"ר דוד רותם:>
אז נכתוב "לא יותר משלושה ימים".

סיגל קוגוט:
את זה גם אתה לא יכול לעשות.
<היו"ר דוד רותם:>
אני לא יכול? כן, אני יכול.

סיגל קוגוט:
מצד אחד אנחנו תופסים את הפקידים בחזקתם כאילו פקידים הגיוניים ונורמליים, מצד שני - - -

<יצחק הרצוג:>
דודו, אולי אתה צריך להביא איזו אסמכתא או דברים כאלה – אני חושב שמרחב הגמישות פה צריך להיות קצת יותר.
סיגל קוגוט:
פשוט לכתוב "זכות סבירה בהזדמנות סבירה". זה מה שכתוב בדרך כלל בסגירה המינהלית.
<יצחק הרצוג:>
כן, הבעיה מי קובע אם זו סבירה או לא?

סיגל קוגוט:
הפקיד שמפעיל.

<גלעד סממה:>
הממונה.

<היו"ר דוד רותם:>
בוא נאמר ככה, זה אומר שלא יפעילו את זה כי תמיד תהיינה טענות: זה לא מספיק סביר, תן לי עוד 3 ימים, עוד 4 ימים, עוד 5 ימים.

סיגל קוגוט:
אבל זה באמת יכול להיות גם לטובת הרשות, הגמישות.

<יצחק הרצוג:>
מצד שני, אתה נותן לרשות מינהלית סמכות לסגור עסק, זה לא - - -

סיגל קוגוט:
סמכות סופר סופר דרמטית.

<אברהם מיכאלי:>
אבל יש שאותו פקיד 3 ימים תפוס, הוא לא יענה לטלפון. אנחנו מכירים את הדברים מהסוג הזה.

<יצחק הרצוג:>
בדיוק. הבעיה היא רק איך לוודא - - -

<היו"ר דוד רותם:>
אני לא מבין, תסלח לי, אלה עובדים של משרד הפנים, הם תמיד פנויים.

<אברהם מיכאלי:>
משרד החוץ, משרד החוץ גם.

<היו"ר דוד רותם:>
אם זה יהיה משרד החוץ אז - - -

<שי חרמש:>
ירדו בדיוק לים המלח ל-3 ימי עיון.

<יצחק הרצוג:>
הוא צודק. זה קורה כל הזמן.

<שי חרמש:>
קורה. ים המלח 3 ימי עיון, קורה?

<היו"ר דוד רותם:>
סליחה, רבותי.

<יצחק הרצוג:>
הוא חייב להמציא לו ביד את כל הפרטים איך - - -

<גלעד סממה:>
אדוני היושב-ראש, זו לא דרישה גדולה שתהיה הזדמנות סבירה. מי שמפעיל את הסמכות זה הממונה אז הוא יכול לראות ולבחון את המקרה האם יש מקום לתת 3 ימים או 10 ימים או 15 ימים, זה לא ימשך חודשיים וזה לא יימשך 3 חודשים.

<יצחק הרצוג:>
בסדר, אני חושב שזה נכון.

<גלעד סממה:>
הזדמנות סבירה, ולהשאיר עדיין את שיקול הדעת אצל הממונה.

<שי חרמש:>
גלעד ודודו, לפני שבועיים כשדנו בעניין הניוד נתקבל הנוסח הבא, אני חושב שהנוסח הזה הוא בעייתי כרגע, ברשותך. נאמר: על העסקת עובד זר בענף החקלאות אשר קיבל היתר עבודה – הוא חוקי – ואשר הורשע לגבי בקשה להעסיקו במקום או בענף חקלאות שונה מזה שקבע מקבל ההיתר וטרם התקבלה התשובה, פטור. כל מה שאני אומר, הגשנו בקשה, עוד לא גמרתם לדון בה - - -

<יפעת רווה:>
לא פטור דרך אגב, רק מהקנס מינימום.

<גלעד סממה:>
לא פטור, מקבל קנס מינהלי.

<שי חרמש:>
סליחה, קיבלתם קנס מינימום, אני בא ואומר: בוא תחריג אותו פה כרגע כי הוא בתהליך. הוא לא בלתי-חוקי הוא חלק מתהליך טבעי שבו נעים מקום אחד למקום שני ומערכת פקידותית לא גמרה את העבודה. למה אתם נלחמים בזה? זאת נישה שלא קיימת, לא בסיעודי, לא בבניין, לא במסעדות האתניות.
<גלעד סממה:>
אנחנו לא מתמקדים כאן בחקלאים, אגב, בעיקר לא מתמקדים בחקלאים. יש כאן סמכות שבשיקול דעת רחבה מאוד אני לא חושב שהמקרים האלה יגיעו לממונה.

<יצחק הרצוג:>
לא יגיעו בכלל.

<שי חרמש:>
הם מגיעים ועוד איך.

<היו"ר דוד רותם:>
תודה. שמעתי גם אותך, תודה רבה. 

סיגל קוגוט:
אז מה ההחלטה?

<היו"ר דוד רותם:>
נא לקרוא את החוק. ההחלטה היא שאני טוען זכות טיעון סבירה, נקודה.

סיגל קוגוט:
אוקיי. ההערה השנייה היא על סעיף קנס המינימום. זה בעצם ממה נפשך, היום קנס מינימום, וגם פה הוא מנוסח, שבית המשפט רשאי לחרוג וברור שהוא רשאי לחרוג הן אם הוא חושב שזה איש סיעוד שלא היה יכול להמתין דקה, בין אם הוא חושב שזה חקלאי שהגיש בקשה ולא קיבל תשובה מהרשות ובין אם הוא חושב שזה מסעדה שהגישה בקשה ועוד לא קיבלה תשובה מהרשות. זה לא רק חקלאים. הוא יכול לחרוג ולכאורה המחוקק לא צריך למנות כאן חריגים, הוא צריך להחליט האם הוא בכלל רוצה קנס מינימום כי זה גם סותר את הבניית שיקול הדעת בענישה וגם היום יש קנס וגם אנחנו מעלים פה את קנס המקסימום על נושאי משרה - - -
<יצחק הרצוג:>
למי את נותנת סמכות לקבוע את הקנס הזה, לפקיד?

סיגל קוגוט:
בית המשפט. זו העבירה הפלילית, זה העונש.
<היו"ר דוד רותם:>
זה לא פוגע בשיקול הדעת המשפטי כי החוק שהכנסת חוקקה לגבי הבניית שיקול הדעת המשפטי זו אחת הטעויות הגדולות ביותר שנוצרו במשפט הישראלי.

סיגל קוגוט:
האמנם? למה?

<היו"ר דוד רותם:>
האומנם? אני ראיתי ושמעתי את כל גדולי ישראל - - -

סיגל קוגוט:
אוקיי, אולי מותר לך לחלוק עליהם.

<היו"ר דוד רותם:>
איך אמרה השופט עדנה קפלן הגלר? היא אמרה שאפילו היא לא הצליחה להבין את החוק הזה.

סיגל קוגוט:
לא, היא אמרה שאם בחורה אינטליגנטית לא הצליחה להבין כנראה שזה חוק רע. זה מה שהיא אמרה.

<יצחק הרצוג:>
אחת השופטות היותר דגולות של ישראל.

<היו"ר דוד רותם:>
נכון.

סיגל קוגוט:
אבל אם כבר מחליטים שרוצים את קנס המינימום ובאמת אפשר להילחם בתופעה בלעדיו, ואת זה אני אגיד על כל עונש מינימום אחרי חוק ההבניה, אז אתה לא יכול לעשות חריגים לקנס מינימום שזה דבר שפוגע באופן חמור בשוויון בפני החוק ועוד בצורה כזאת. אם אתה רוצה לקבוע חריג כללי, וזה רלוונטי גם למה ששי חרמש אמר, חריג כללי זה לא רק לעניין החקלאים, מי שהגיש בקשה ובקשתו עדיין בטיפול הרשויות אז לא שיד אחת מעכבת את זה חצי שנה והיד השנייה מגישה כתבי אישום, אז תיקבע חריג כללי כזה. אם זה נראה לך עדיין לא מספיק למלחמה בתופעה, בבקשה, אבל להגיד שרק על מגזר אחד בסיטואציה מסוימת של קנס מינימום - - -
<היו"ר דוד רותם:>
לא, על שניים, גם על הסיעוד.

סיגל קוגוט:
לא, על הסיעוד לא כתבת את בכלל.

<היו"ר דוד רותם:>
כתבתי.

סיגל קוגוט:
כי לא כתבת שהוא הגיש בקשה, הוא יכול גם להעסיק מישהו לחלוטין לא חוקי לפי הנוסח הזה.

<היו"ר דוד רותם:>
כן, נכון.

סיגל קוגוט:
אבל לחלוטין לא חוקי, הוא מצא מישהו ברחוב ומעסיק אותו רק בגלל שזה סיעוד?

<היו"ר דוד רותם:>
כן, כן.

סיגל קוגוט:
זה גם לא לעניין.

<היו"ר דוד רותם:>
יכול להיות.

סיגל קוגוט:
אתה רוצה להילחם בתופעת המסתננים, אז הוא ייקח מסתנן מהרחוב ויעסיק אותו? זה גם לא בסדר.

<היו"ר דוד רותם:>
כאשר מדובר על הסיעוד, רבותי - - -

סיגל קוגוט:
אז מה, אז אתה מתיר לעבור עבירות? אז מה אם זה סיעוד?

<היו"ר דוד רותם:>
אתה מבין האיש הזה לא יכול לצאת מהמיטה אחרת.

סיגל קוגוט:
אז מה?

<היו"ר דוד רותם:>
אז מה?

סיגל קוגוט:
אבל אתה לא יכול להתיר לו לעבור עבירה.

<היו"ר דוד רותם:>
זה לא עניין משפטי, יש גם עניין של נורמלי והומניות, אז אני מבין שעורכי הדין לא מבינים את זה אבל אצלי זה כן בא.

סיגל קוגוט:
לא, אז ברור שבמקרה כזה או לא יעמידו לדין או שבית משפט לא ייתן עונש מינימום.

<יצחק הרצוג:>
אבל, דודו, יש לך תהליכי התקשרות עם חברות סיעוד לגיטימיות וחוקיות. מה, סתם כל אחד אתה תגיד עכשיו שהוא עובד סיעוד?

<היו"ר דוד רותם:>
תסלח לי, בן-אדם שצמוד למיטה, שוכב, ההודי שבא אליו קם בבוקר, אומר לו שלום ומסתלק. עד שהוא יתקשר עם מישהו אחר ויביאו לו אחר ייקח זמן, הוא תופס אחד ברחוב ואומר לו: בוא תעבוד אצלי.
<יצחק הרצוג:>
זה בעייתי כי אתה נותן פה לגיטימציה.

<היו"ר דוד רותם:>
יכול להיות שזה בעייתי.

סיגל קוגוט:
דודו, אם אתה כבר עושה את זה אז לפחות תעשה - - -

<היו"ר דוד רותם:>
רבותי, אני רק מחריג את זה מקנס מינימום, לא - - -

סיגל קוגוט:
נכון, אז תכתוב חריג כללי, של מי שהגיש בקשה ולא קיבל עדיין תשובה.

<היו"ר דוד רותם:>
הבנתי, בסדר. בוא נאמר, שוויון זה לא בוועדה הזו.

סיגל קוגוט:
זה כן בוועדה הזאת, דודו.

<היו"ר דוד רותם:>
לא, שוויון זה אצלך ובבניין ממול, אצלי אין שוויון.

סיגל קוגוט:
לא, גם אצלך, לא נכון. אתה לא יוצר עבירה פלילית שאין בה שוויון בפני החוק, אתה לא יכול לנמק למה פלוני הגיש בקשה ואתה פוטר אותו, אלמוני הגיש בקשה ואתה לא פוטר אותו, הסיעוד בכלל לא הגיש בקשה ואתה פוטר אותו. אתה יוצר הבחנות שאתה לא יכול לנמק אותם.
<היו"ר דוד רותם:>
לסיעוד יש אפילו היתר. את לא מבינה? אני רואה לנגד עיני את הנכה המסכן הזה ששוכב במיטה ולא יכול לזוז.

סיגל קוגוט:
אבל אני לא אמרתי שזה בסדר, אני רק אמרתי שאם אתה נלחם בתופעה ואתה רוצה לעשות חריג אתה צריך לעשות חריג כללי.

<היו"ר דוד רותם:>
כתוב.

סיגל קוגוט:
זה לא כתוב.

<היו"ר דוד רותם:>
בסעיף (א): "לא יחול על העסקה לצורכי סיעוד על-ידי אדם כאמור בסעיף 398(א2)(5)".
<יפעת רווה:>
לא כתוב שיש לו היתר.

<היו"ר דוד רותם:>
בסעיף  398(א2)(5) לחוק הביטוח הלאומי.

סיגל קוגוט:
זה לא היתר, דודו, הוא יכול לאסוף מישהו מהרחוב.

<היו"ר דוד רותם:>
רבותי, זה דבר נורא פשוט, יש לו היתר להעסיק מישהו.

<יפעת רווה:>
אז צריך לכתוב את זה. 

סיגל קוגוט:
זה מה שאני אומרת, שאם אתה כבר כותב, אם אתה רוצה ליצור חריג – ואני אומרת לך שזה חריג מוזר כי אתה בעצמך אמרת - - -

<היו"ר דוד רותם:>
מוזר, אני עושה הרבה דברים מוזרים, מה אני יכול לעשות? ככה אני רוצה לעשות.

סיגל קוגוט:
אבל לשופט יש שיקול דעת ובמקרה כזה הוא לא ייתן למישהו קנס מינימום.

<היו"ר דוד רותם:>
השופט יש לו שיקול דעת, אני לא רוצה שזה יגיע בכלל אל השופט.

סיגל קוגוט:
אבל זה יגיע כי זו עדיין עבירה פלילית, זה רק לא קנס מינימום.

<היו"ר דוד רותם:>
זה לא יגיע, זו עבירה פלילית רק לא קנס מינימום, זה הכול.

סיגל קוגוט:
זו עבירה פלילית.

<היו"ר דוד רותם:>
אז יכול להיות שאז יוותרו גם על ההופעה בפני השופט.

סיגל קוגוט:
בוודאי שזה יגיע.

<רביד דקל:>
למה זה לא יגיע לשופט?

<היו"ר דוד רותם:>
יכול להיות שיוותרו גם להביא אותו בפני שופט.

סיגל קוגוט:
ברור, כי זה שיקול הדעת של ליאוניד אבל אם אתה סומך על ליאוניד אז במקרה כזה הוא בכלל לא יעמיד לדין, אבל אם הוא יחשוב שזה חמור והוא יעמיד לדין, למה אתה צריך ליצור חריג בחוק?

<היו"ר דוד רותם:>
כי אני רוצה ליצור חריג בחוק.

<רביד דקל:>
למה על סגירת מקום אתה סומך על הממונה הזה שיפעיל את שיקול הדעת ובהקשר הזה אתה לא סומך על שיקול הדעת של התביעה, של ליאוניד? אתה מכיר אותו.
<היו"ר דוד רותם:>
קודם כל, על התביעה אני אף פעם לא סומך. על ליאוניד אני סומך, על התביעה אני אף פעם לא סומך.
<רביד דקל:>
אני לא מבינה את השניות הזו שיש פה חוק, שפעם אחת במסגרת החוק הזו אתה אומר אני נותן לו קארט בלאנש להפעלת שיקול דעת מאוד מאוד רחב, עכשיו אתה נותן לו איזושהי הזדמנות לשמיעת הטענות, אתה אומר: אני לא צריך להנחות אותו, אני לא צריך להבנות לו שום דבר, ופה, שאתה מדבר על קנס המינימום, אתה אומר: אני לא סומך על שיקול הדעת שלך. 

סיגל קוגוט:
ועוד קנס המינימום שהשופט נותן אותו.

<רביד דקל:>
אנחנו אומרים ששיקול הדעת של התביעה הוא כזה שהמקרים האלה לא יגיעו בכלל לבית משפט ולכן זה מיותר. אם זה נאמר פה בוועדה אתה יכול לראות בזה סוג של הבטחה מינהלית.

<היו"ר דוד רותם:>
לא רוצה הבטחות מינהליות.

<רביד דקל:>
אתה יכול להנחות את התביעה הזו, להוציא הנחיה כזו שבמסגרתה לא יועמדו אנשים כאלה לדין.

סיגל קוגוט:
אבל דווקא על בית משפט אתה סומך פחות מאשר על הפקיד? הרי את קנס המינימום בית משפט מטיל.

<יצחק הרצוג:>
דודו, זה נקרא תנאים - - -
<היו"ר דוד רותם:>
אין בעיה, לכן הצעתי לה לוותר בכלל על קנס המינימום אבל הם לא רוצים.
<יצחק הרצוג:>
אולי אפשר לוותר על קנס המינימום הזה? מי צריך אותו?
<גלעד סממה:>
לא.

סיגל קוגוט:
לחילופין תוותר על האחרים.

<יצחק הרצוג:>
למה אתה צריך אותו? גלעד, למה אתה צריכים את זה?
סיגל קוגוט:
דבר אחד כן צריך לומר, שהיושב-ראש הסכים לתקן את החסד"פ. בדרך כלל אנחנו לא עושים את זה כי זה ממש זנב שמכשכש בכלב אבל פה בדקנו את הדבר הזה ואנחנו לא נבחין בין עבירות קנס לעבירות מינהליות אז נתקן גם את החסד"פ, שאפשר יהיה לשפוט אדם בעבירה מסוימת בלי מאסר שלא בפניו, וכך מי שמבקש להישפט ולא מגיע, אפשר יהיה לדונו שלא בפניו.

<גלעד סממה:>
תודה רבה.

<היו"ר דוד רותם:>
תודה רבה, רבותי. מי בעד?

סיגל קוגוט:
לא להקריא?

<היו"ר דוד רותם:>
קראנו כבר. מי בעד?

הצבעה
בעד – פה אחד

החוק אושר.

<היו"ר דוד רותם:>
יוצא מן הכלל, פה אחד. תודה רבה, אין מתנגדים. הישיבה נעולה.

<יצחק הרצוג:>
רגע, אני מבקש להציע, סיכמתי עם שי, שיהיה פה דיון - - -
<היו"ר דוד רותם:>
אז תכתוב בבקשה מכתב. 

<יצחק הרצוג:>
לא, שתקיים דיון עם ראש רשות האוכלוסין כאן פעם אחת ולתמיד ונגהץ את הדבר הזה.
<היו"ר דוד רותם:>
אין שום בעיה.
<שי חרמש:>
באחריותך?
<היו"ר דוד רותם:>
באחריותי, אבל תזכיר לי עוד פעם לפני הפריימריז בקדימה.
<שי חרמש:>
בעוד שנה?

<היו"ר דוד רותם:>
בעוד שנה? הייתי רוצה. 
<יצחק הרצוג:>
דודו, אני רוצה דיון אחד מינהלי, מקצועי. תודה רבה.
<היו"ר דוד רותם:>
טוב. תודה רבה.

<הישיבה ננעלה בשעה 13:00.>
